钦定古今图书集成/明伦汇编/家范典/第077卷 > 《杭州送儿侄归里》黄溍
## 钦定古今图书集成/明伦汇编/家范典/第077卷 > 《杭州送儿侄归里》黄溍

“空江月满潮声怒，二儿勇蹈潮头去。故园天末渺余
怀，梦中识汝归时路。”起向江楼遥望汝，江上青枫正
霜露。凉风飒飒吹汝急，橹摇背指龙山渡。翩然一叶
舞中流，嗟汝童心得毋惧。自我西游历三纪，举目交
朋半新故。下车相揖何纷纷，白头朝士犹徒步。元都
观里旧桃花，见我重来能几度。缅思畴昔仍念汝，徙
倚阑干日将暮。前潮将断后潮续，层波复浪无重数。
鱼龙出没相后先，疾雷槌山雨如注。隔岸峰峦空复
多，沙际冥茫但烟雾。计程知汝已登陆，息肩弛担今
何处？明朝过我三釜山，能勿徘徊起哀慕。近闻旱魃
肆为虐，杀我手植千株树。且须为我语比邻，莫遣牛
羊上丘墓。